Problematiku štátneho občianstva na území Slovenskej republiky upravuje zákon č. 40/1993 Z. z. o štátnom občianstve Slovenskej republiky (ďalej len „Zákon o štátnom občianstve“). V hierarchii právnych predpisov majú vo všeobecnosti pred zákonmi prednosť medzinárodné zmluvy, ktoré je potrebné aplikovať prednostne. Podľa § 17 Zákona o štátnom občianstve: „V prípade, že medzinárodná zmluva, ktorou je Slovenská republika viazaná, upravuje niektoré otázky vo veci štátneho občianstva odlišne od tohto zákona, platí úprava v medzinárodnej zmluve.“
Slovenská republiky je od roku 1980 zmluvnou stranou Zmluvy medzi Československou socialistickou republikou a Zväzom sovietskych socialistických republík o zamedzení dvojakého štátneho občianstva (ďalej len „Zmluva“), ktorá je na našom území účinná od 31.07.1981. Táto Zmluva sa od jej účinnosti aplikuje prednostne pred vnútroštátnymi zákonmi dodnes.
Čl. 1 Zmluvy upravuje situácie, kedy sa štátnym príslušníkom oboch zmluvných strán (Slovenska a Ruska) narodí dieťa. Rozdielna právna úprava sa vzťahuje na dieťa zosobášených občanom a na dieťa nemanželské.
Ak sa dieťa narodí v manželstve, podľa čl. 1 ods. 1 Zmluvy: „Rodičia, z ktorých jeden je štátnym občanom jednej zmluvnej strany a druhý štátnym občanom druhej zmluvnej strany, môžu svojmu dieťaťu narodenému po nadobudnutí platnosti tejto Zmluvy zvoliť štátne občianstvo jednej zo zmluvných strán. Rodičia volia štátne občianstvo súhlasným vyhlásením podaným do troch mesiacov odo dňa narodenia dieťaťa.“ Dieťa, ktorému bolo štátne občianstvo zvolené podľa uvedeného ustanovenia, sa považuje za občana jednej zo zmluvných strán, odo dňa narodenia.
Podľa čl. 1 ods. 2 Zmluvy: „Ak k maloletému dieťaťu narodenému mimo manželstva štátnej občianke jednej zo zmluvných strán po nadobudnutí platnosti tejto Zmluvy bude určené otcovstvo štátneho občana druhej zmluvnej strany, môžu rodičia tomuto dieťaťu zvoliť súhlasným vyhlásením štátne občianstvo jednej zo zmluvných strán do troch mesiacov odo dňa určenia otcovstva. Pri voľbe štátneho občianstva pre maloleté dieťa staršie ako 14 rokov je platnosť súhlasného vyhlásenia rodičov podmienená jeho písomným súhlasom.“ Štátne občianstvo dieťaťa zvolené podľa tohto odseku sa pokladá za nadobudnuté dňom podania vyhlásenia.
Súhlasné vyhlásenie rodičov pre dieťa narodené na území tretieho štátu upravuje čl. 1 ods. 4 Zmluvy: „Rodičia dieťaťa narodeného na území tretieho štátu podávajú súhlasné vyhlásenie podľa odsekov 1 a 2 diplomatickej misii alebo konzulárnemu úradu zmluvnej strany, ktorej štátne občianstvo pre dieťa zvolili.“
Na základe uvedeného, ak sa dieťa narodí v manželstve, rodičia v lehote 3 mesiacov od jeho narodenia môžu pre neho vykonať voľbu štátneho občianstva. Dieťa je od narodenia občanom štátu, ktorého občianstvo mu rodičia zvolili. V druhom prípade, ak sa dieťa narodí mimo manželstva, rodičia sú oprávnení vykonať voľbu do 3 mesiacov od určenia otcovstva. Za občana štátu, ktorého občianstvo mu rodičia zvolia sa považuje odo dňa vykonania voľby.
Zmluva počíta aj so situáciami, kedy rodičia voľbu nevykonajú. Tiež je potrebné rozlišovať dve možnosti, ako pri voľbe. V zmysle čl. 2 ods. 1 Zmluvy: „Ak spoločne žijúci rodičia, z ktorých jeden je štátnym občanom jednej zmluvnej strany a druhý štátnym občanom druhej zmluvnej strany, nepodajú súhlasné vyhlásenie o voľbe štátneho občianstva podľa čl. 1 ods. 1, zachová si dieťa výlučne štátne občianstvo zmluvnej strany, na území ktorej sa narodilo. Dieťa narodené na území tretieho štátu si zachová štátne občianstvo zmluvnej strany, na území ktorej mali jeho rodičia posledný spoločný trvalý pobyt pred odchodom do tretieho štátu. Pokiaľ rodičia taký pobyt nemali, zachová si dieťa štátne občianstvo zmluvnej strany, ktoré má matka.“
V zmysle čl. 2 ods. 2 Zmluvy: „Ak rodičia nepodali súhlasné vyhlásenie o voľbe štátneho občianstva pre dieťa podľa čl. 1 ods. 2, zachová si dieťa štátne občianstvo zmluvnej strany, ktoré má matka.“ Ak rodičia zosobášení neboli a voľbu nevykonali, s najväčšou pravdepodobnosťou dieťa získalo ruské štátne občianstvo.
Preverenie, či dieťa je alebo nie je občanom Slovenskej republiky možno urobiť na základe žiadosti o vydanie osvedčenia o štátnom občianstve. V prípade, ak potrebujete s uvedeným pomôcť, neváhajte nás kontaktovať na office@akmv.sk.